## Pravilnik o očevidnicima inspektora elektroničkih komunikacija i nadzornika elektroničkih komunikacija

### NN 131/2009 (31.10.2009.), Pravilnik o očevidnicima inspektora elektroničkih komunikacija i nadzornika elektroničkih komunikacija

131 31.10.2009 Pravilnik o očevidnicima inspektora elektroničkih komunikacija i nadzornika elektroničkih komunikacija

MINISTARSTVO MORA, PROMETA  I INFRASTRUKTURE

3212

Na temelju članka 111. stavka 9. i članka 113. stavka 10. Zakona o elektroničkim komunikacijama (»Narodne novine« broj 73/08.) ministar mora, prometa i infrastrukture donosi

PRAVILNIK

O OČEVIDNICIMA INSPEKTORA ELEKTRONIČKIH KOMUNIKACIJA I NADZORNIKA ELEKTRONIČKIH KOMUNIKACIJA

Sadržaj Pravilnika

Članak 1.

Ovim se Pravilnikom propisuju sadržaj i način vođenja očevidnika o obavljenim inspekcijskim pregledima koji vodi inspektor elektroničkih komunikacija u provođenju poslova inspekcijskog nadzora, te sadržaj i način vođenja očevidnika o obavljenim stručnim pregledima koji vodi nadzornik elektroničkih komunikacija u provođenju poslova stručnog nadzora, u okviru ovlasti utvrđenih Zakonom o elektroničkim komunikacijama i drugim propisima.

Očevidnik o obavljenim inspekcijskim pregledima

Članak 2.

Inspektor elektroničkih komunikacija obvezan je voditi očevidnik o obavljenim inspekcijskim pregledima (u daljnjem tekstu: očevidnik o inspekcijskim pregledima) u provođenju poslova inspekcijskog nadzora, u okviru ovlasti utvrđenih Zakonom o elektroničkim komunikacijama i drugim propisima.

Članak 3.

(1) Očevidnik o inspekcijskim pregledima vodi se u obliku uredske knjige veličine formata A4, prema obrascu propisanom u Dodatku 1. koji je tiskan uz ovaj Pravilnik i čini njegov sastavni dio.

(2) Na naslovnoj stranici očevidnika o inspekcijskim pregledima otiskan je grb Republike Hrvatske, ispod kojeg je otiskan naslov: »REPUBLIKA HRVATSKA / MINISTARSTVO MORA, PROMETA I INFRASTRUKTURE / Očevidnik o obavljenim inspekcijskim pregledima inspektora elektroničkih komunikacija / za razdoblje \_\_\_\_\_\_\_\_\_\_\_\_ / Inspektor elektroničkih komunikacija \_\_\_\_\_\_\_\_\_\_\_\_\_\_\_\_\_\_\_\_«.

(3) Ostale stranice očevidnika o inspekcijskim pregledima u zaglavlju sadrže naslov: »MINISTARSTVO MORA, PROMETA I INFRASTRUKTURE / Očevidnik o obavljenim inspekcijskim pregledima inspektora elektroničkih komunikacija / za razdoblje \_\_\_\_\_\_\_\_\_\_\_\_«, ispod kojega se upisuje ime i prezime inspektora elektroničkih komunikacija, prema obrascu propisanom u Dodatku 1. Sve stranice očevidnika moraju biti označene rednim brojevima.

(4) U tablični dio očevidnika o inspekcijskim pregledima upisuju se sljedeći podaci:

1. redni broj,

2. klasifikacijska oznaka i urudžbeni broj,

3. naziv i sjedište, odnosno ime i prezime i adresa nadzirane osobe,

4. nadnevak inspekcijskog nadzora,

5. predmet inspekcijskog pregleda,

6. rješenje inspektora elektroničkih komunikacija,

7. kontrola izvršenja rješenja,

8. upravna mjera,

9. upravni spor,

10. prekršajni nalog, prijedlog za podnošenje optužnog prijedloga i/ili prijava nadležnom državnom tijelu,

11. sudjelovanje nadzornika elektroničkih komunikacija i druge napomene.

(5) Podaci iz stavka 4. ovoga članka temelje se na podacima iz zapisnika o izvršenom inspekcijskom pregledu, utvrđenom činjeničnom stanju i poduzetim ili naređenim mjerama i radnjama.

(6) Očevidnik o inspekcijskim pregledima vodi se posebno za svaku kalendarsku godinu, s točnim podacima koji moraju biti uredno upisani neizbrisivim otiskom, na način da u svakom trenutku daju potpuni uvid u broj i predmet obavljenih inspekcijskih pregleda te u poduzete ili naređene mjere i radnje inspektora elektroničkih komunikacija.

(7) Očevidnik o inspekcijskim pregledima mora se zaštititi od neovlaštenog pristupa, gubitka, uništenja ili oštećenja.

Očevidnik o obavljenim stručnim pregledima

Članak 4.

Nadzornik elektroničkih komunikacija obvezan je voditi očevidnik o obavljenim stručnim pregledima (u daljnjem tekstu: očevidnik o stručnim pregledima) u provođenju poslova stručnog nadzora, u okviru ovlasti utvrđenih Zakonom o elektroničkim komunikacijama i drugim propisima.

Članak 5.

(1) Očevidnik o stručnim pregledima vodi se u obliku uredske knjige veličine formata A4, prema obrascu propisanom u Dodatku 2. koji je tiskan uz ovaj Pravilnik i čini njegov sastavni dio.

(2) Na naslovnoj stranici očevidnika o stručnim pregledima otiskan je grb Republike Hrvatske, ispod kojeg je otiskan naslov: »REPUBLIKA HRVATSKA / HRVATSKA AGENCIJA ZA POŠTU I ELEKTRONIČKE KOMUNIKACIJE / Očevidnik o obavljenim stručnim pregledima nadzornika elektroničkih komunikacija / za razdoblje \_\_\_\_\_\_\_\_\_\_\_\_ / Nadzornik elektroničkih komunikacija \_\_\_\_\_\_\_\_\_\_\_\_\_\_\_\_\_\_\_\_«.

(3) Ostale stranice očevidnika o stručnim pregledima u zaglavlju sadrže naslov: »HRVATSKA AGENCIJA ZA POŠTU I ELEKTRONIČKE KOMUNIKACIJE / Očevidnik o obavljenim stručnim pregledima nadzornika elektroničkih komunikacija / za razdoblje \_\_\_\_\_\_\_\_\_\_\_\_«, ispod kojega se upisuje ime i prezime nadzornika elektroničkih komunikacija, prema obrascu propisanom u Dodatku 2. Sve stranice očevidnika moraju biti označene rednim brojevima.

(4) U tablični dio očevidnika o stručnim pregledima upisuju se sljedeći podaci:

1. redni broj,

2. klasifikacijska oznaka i urudžbeni broj,

3. naziv i sjedište, odnosno ime i prezime i adresa nadzirane osobe,

4. nadnevak stručnog nadzora,

5. predmet stručnog pregleda,

6. rješenje nadzornika elektroničkih komunikacija,

7. kontrola izvršenja rješenja,

8. upravna mjera,

9. upravni spor,

10. prekršajni nalog, prijedlog za podnošenje optužnog prijedloga i/ili prijava nadležnom državnom tijelu,

11. pisano izvješće inspektoru elektroničkih komunikacija i druge napomene.

(5) Podaci iz stavka 4. ovoga članka temelje se na podacima iz zapisnika o izvršenom stručnom pregledu, utvrđenom činjeničnom stanju i poduzetim ili naređenim mjerama i radnjama.

(6) Očevidnik o stručnim pregledima vodi se posebno za svaku kalendarsku godinu, s točnim podacima koji moraju biti uredno upisani neizbrisivim otiskom, na način da u svakom trenutku daju potpuni uvid u broj i predmet obavljenih stručnih pregleda te u poduzete ili naređene mjere i radnje nadzornika elektroničkih komunikacija.

(7) Očevidnik o stručnim pregledima mora se zaštititi od neovlaštenog pristupa, gubitka, uništenja ili oštećenja.

Vođenje očevidnika na računalu

Članak 6.

(1) Očevidnici o inspekcijskim pregledima i očevidnici o stručnim pregledima mogu se voditi na računalu, i to u obliku baze podataka ili na drugi prikladan način.

(2) Podaci u očevidnicima iz stavka 1. ovoga članka, koji su uneseni u računalo, moraju omogućiti naknadni prikaz, pretraživanje i ispis očevidnika u obliku i sadržaju propisanom odredbama ovoga Pravilnika. Podaci moraju biti zaštićeni od neovlaštenog pristupa, upisivanja, mijenjanja ili brisanja.

(3) Svi računalni podaci iz stavka 2. ovoga članka moraju imati izrađenu svoju sigurnosnu kopiju, koja se obnavlja najmanje jedanput mjesečno te pohranjuje na sigurnom mjestu, izvan prostorije u kojoj se nalazi računalo s izvornim računalnim podacima.

(4) Očevidnike iz stavka 1. ovoga članka, koji se vode isključivo na računalu, inspektori elektroničkih komunikacija i nadzornici elektroničkih komunikacija moraju ispisati najkasnije do 31. siječnja svake godine za prethodnu kalendarsku godinu, a ispisani primjerak očevidnika obvezni su uvezati i pohraniti.

Obveza nadzornika elektroničkih komunikacija

Članak 7.

Nadzornik elektroničkih komunikacija obvezan je očevidnik o stručnim pregledima, koji vodi u skladu s odredbama ovoga Pravilnika, bez odgode predočiti, odnosno dostaviti na uvid inspektoru elektroničkih komunikacija, na njegov zahtjev.

Propis koji prestaje važiti

Članak 8.

Danom stupanja na snagu ovoga Pravilnika prestaje važiti Pravilnik o očevidnicima telekomunikacijskog inspektora i telekomunikacijskog nadzornika (»Narodne novine« broj 49/07.).

Stupanje na snagu Pravilnika

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/09-02/61

Urbroj: 530-10-09-1

Zagreb, 21. listopada 2009.

Ministar
Božidar Kalmeta, dipl. ing., v. r.

DODATAK 1.

MINISTARSTVO MORA, PROMETA I INFRASTRUKTURE

Očevidnik o obavljenim inspekcijskim pregledima inspektora elektroničkih komunikacija
za razdoblje \_\_\_\_\_\_\_\_\_\_\_\_\_\_\_\_

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(inspektora elektroničkih komunikacija)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| R.  br. | Klasa i urbroj | Naziv i sjedište, odnosno ime i prezime i adresa nadzirane osobe | Nadnevak inspekcijskog nadzora | Predmet inspekcijskog pregleda | Rješenje inspektora elektroničkih  komunikacija | Kontrola izvršenja rješenja | Upravna mjera | Upravni spor | Prekršajni nalog, prijedlog za podnošenje optužnog prijedloga i/ili prijava nadležnom državnom tijelu | Sudjelovanje nadzornika elektroničkih komunikacija i druge napomene |
| 1 | 2 | 3 | 4 | 5 | 6 | 7 | 8 | 9 | 10 | 11 |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

DODATAK 2.

HRVATSKA AGENCIJA ZA POŠTU I ELEKTRONIČKE KOMUNIKACIJE

Očevidnik o obavljenim stručnim pregledima nadzornika elektroničkih komunikacija

za razdoblje \_\_\_\_\_\_\_\_\_\_\_\_\_\_\_\_

Ime i prezime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(nadzornika elektroničkih komunikacija)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| R. br. | Klasa i urbroj | Naziv i sjedište, odnosno ime i prezime i adresa nadzirane osobe | Nadnevak stručnog nadzora | Predmet stručnog pregleda | Rješenje nadzornika elektroničkih komunikacija | Kontrola izvršenja rješenja | Upravna mjera | Upravni spor | Prekršajni nalog, prijedlog za podnošenje optužnog prijedloga i/ili prijava nadležnom državnom tijelu | Pisano izvješće inspektoru elektroničkih komunikacija i druge napomene |
| 1 | 2 | 3 | 4 | 5 | 6 | 7 | 8 | 9 | 10 | 11 |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

Pravilnik, NN 131/2009-3212